Για τα χθεσινά χάλια της Χίμκι υπάρχει (μεταξύ και άλλων) μία εξήγηση, η οποία βρίσκεται στην παράδοξη στελέχωση. Ναι μεν ο Κουρτινάιτις έχει κάποιους παίκτες που αγωνίζονται χρόνια μαζί και γνωρίζουν ο ένας τον άλλον, εντούτοις φαίνεται πως στην ομάδα του υπάρχει μια ωρολογιακή βόμβα , έτοιμη να τινάξει τα πάντα στον αέρα. Ο (όχι απλώς) ακριβοπληρωμένος Αλεξέι Σβεντ προσεγγίζει το παιχνίδι λες και παίζει στην αυλή του. Γυρνάει στην άμυνα όποτε το θυμάται, στην επίθεση παίρνει παλαβά και ξεκάρφωτα σουτ, και μοιάζει να βαριέται να παλέψει με οποιονδήποτε για μία κατοχή. Αν ο καλός προπονητής της Χίμκι δεν τον στρώσει, τότε στο τοπ-16 οι Ρώσοι θα βαρεθούν να τρώνε σφαλιάρες, και οι μεγάλες προοπτικές δεν θα συναντηθούν ποτέ με την πραγματικότητα. Το άλλο πρόβλημα της Χίμκι, είναι η μονίμως εύθραυστη υγεία του παικταρά Πολ Ντέιβις.